USPOREDNA ANALIZA DVAJU TEKSTOVA

**Prvi tekst**

Franz Kafka, *Preobrazba*

Dok je tako glavinjao da sabere svu snagu za bijeg, nije otvarao oči; u svojoj tuposti nije uopće mislio ni na kakav spas osim na trčanje; i gotovo je već zaboravio da su mu na raspolaganju zidovi, koji su ovdje doduše bili zagrađeni brižno rezbarenim namještajem punim šiljaka i oštrica – i tada doleti nešto, lako bačeno, tik do njega i otkotrlja se do njega. Bila je to jabuka; a odmah nakon nje doleti i druga; Gregor užasnuto zastane; bilo bi besmisleno trčati dalje, jer ga je otac odlučio bombardirati. Iz zdjele s voćem na kredencu napunio je džepove i bacao jabuku za jabukom, prethodno ne ciljajući. Te male crvene jabuke kotrljale su se kao naelektrizirane posvuda po podu i sudarale se. Slabo bačena jabuka dodirne Gregorova leđa, ali se otkotrlja dalje. Druga, bačena odmah nakon nje, naprosto se zabila u Gregorova leđa; Gregor se htio odvući dalje, kao da će iznenadna nevjerojatna bol nestati ako promijeni mjesto; ali osjećao se kao prikovan i ispruži se, potpuno izbezumljen.

**Drugi tekst**

Miroslav Krleža, *Gospoda Glembajevi*

LEONE: Ja sam ti već rekao da ne vičeš na mene! Ta žena upropaštava te moralno i materijalno već godinama na moju ličnu sramotu! Ja se već godinama stidim zbog tebe, godinama me nema u mojem roditeljskom domu: ti si ruglo i skandal čitavoga grada. GLEMBAY: Šuti! Ako progovoriš još samo jednu riječ, ja ću te…

LEONE: Ne ću da šutim! Na to sam se već godinama spremao, da ti to kažem! Ona je šarmantna! Zar ti misliš, da onaj blesan Oberleutnant Ballocsanszky dolazi u ovu kuću zbog tvoga bridgea ili zbog toga, jer je i njega gospođa barunica šarmirala? Ti si se dao šarmirati od jedne bludnice i svi mi moramo gledati u zemlju od stida godinama…

GLEMBAY *poviče izvan sebe u najvišem registru upravo već bezglasno*: Wa-a-as? (…) GLEMBAY: Wa-as? Du, so, deinem Vater?1 Kuš…

*Zaprepastio se, zamaglilo mu se od bijesa i on se furiozno oborio na Leona; u tren oka, još prije no što se Leone snašao, on ga je svom snagom pljusnuo po obrazu. Ta pljuska rasplamsala je u njemu neki divlji elementarni prostački bijes, i on je pljusnuo Leona još jedanput svom snagom, tako da je ovaj, uzmaknuvši dva koraka instinktivno, zapeo o jedan šaukelštul2 i izgubivši ravnotežu posrnuo.*

1Wa-as? Du, so, deinem Vater? – Šta-a-a? Šta-a? Ti, tako svojem ocu?; 2šaukelštul (njem.) ‒ stolac za ljuljanje

**Smjernice za pisanje školskog eseja**

* Predstavite djela iz kojih su polazni tekstovi i smjestite ih u razdoblje u kojem su nastala.
* Smjestite polazne tekstove u sadržajni kontekst djela. Portretirajte likove Gregora Samse i Leonea Glembaja u cjelini djela.
* Usporedite odnos očeva i sinova u polaznim tekstovima i oprimjerite citatima. Objasnite njihovo ponašanje i potkrijepite primjerima iz ulomaka i/ili cjeline djela. Prokomentirajte funkciju stvaralačkih postupaka u prikazu odnosa među likovima u polaznim tekstovima (primjerice, dijaloga, tona, gesta, mimike, pokreta likova i sl.)
* Usporedite likove Gregora Samse i Leonea Glembaja s obzirom na njihov položaj u obitelji. Prokomentirajte kako se Gregor i Leone odupiru krivnji, strahu i nemoći.
* Obrazložite svoje tvrdnje.